Komission asetus (EY) N:o 2147/2002, annettu 2 päivänä joulukuuta 2002, paprikoiden kaupan pitämistä koskevista vaatimuksista annetun asetuksen (EY) N:o 1455/1999 muuttamisesta



Virallinen lehti nro L 326 , 03/12/2002 s. 0008 - 0009



Komission asetus (EY) N:o 2147/2002, annettu 2 päivänä joulukuuta 2002, paprikoiden kaupan pitämistä koskevista vaatimuksista annetun asetuksen (EY) N:o 1455/1999 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 545/2002(2), ja erityisesti sen 2 artiklan 2 kohdan, sekä katsoo seuraavaa: (1) Komission asetuksessa (EY) N:o 1455/1999(3), sellaisena kuin se on muutettuna asetuksella (EY) N:o 2706/2000(4), vahvistetaan paprikapakkausten kauppakunnostusta ja merkitsemistä koskevat säännökset. (2) Maailmanmarkkinoiden avoimuuden vuoksi olisi otettava huomioon Yhdistyneiden Kansakuntien Euroopan talouskomission paprikoille suosittelemien vaatimusten äskettäinen muutos, jonka mukaan erivärisiä paprikoita sisältävien pakkausten ei tarvitse välttämättä sisältää samaa lukumäärää kutakin väriä edellyttäen, että pakkauksessa on siitä asianmukainen merkintä. Lisäksi on aiheellista säätää, että kuluttajapakkausten on voitava sisältää paitsi erivärisiä myös erityyppisiä paprikoita. (3) Merkitsemistä koskevia säännöksiä on selvennettävä useissa kohdin, erityisesti kun on kyse kuluttajapakkauksista, jotka sisältävät eri tyyppiä ja/tai väriä olevien paprikoiden sekoituksia. (4) Tästä syystä asetus (EY) N:o 1455/1999 on tarpeen muuttaa. (5) Tämän asetuksen säännösten soveltamiseksi toimijoiden on tehtävä joitakin teknisiä mukautuksia erityisesti pakkauslaitteisiin. Tämän asetuksen soveltaminen on näin ollen aloitettava vasta riittävän ajan kuluttua sen voimaantulosta. (6) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetuksen (EY) N:o 1455/1999 liite tämän asetuksen liitteen mukaisesti. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan sen voimaantulokuukautta seuraavan kolmannen kuukauden ensimmäisestä päivästä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä joulukuuta 2002. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 84, 28.3.2002, s. 1. (3) EYVL L 167, 2.7.1999, s. 22. (4) EYVL L 311, 12.12.2000, s. 35. LIITE Muutetaan asetuksen (EY) N:o 1455/1999 liite seuraavasti: 1) Korvataan V osaston (Kauppakunnostusta koskevat määräykset) A kohdan (Tasalaatuisuus) toinen ja kolmas alakohta seuraavasti: "Pakkauksiin voi kuitenkin sisältyä eriväristen paprikoiden sekoituksia edellyttäen, että paprikat ovat alkuperältään yhdenmukaisia ja laadultaan, kauppamuodoltaan sekä kokoluokaltaan (sikäli kuin viimeksi mainittua perustetta eli kokolajittelua edellytetään) tasalaatuisia. Nettopainoltaan enintään kilon painoiset kuluttajapakkaukset voivat sisältää eri väriä ja/tai kauppamuotoa olevien paprikoiden sekoituksia edellyttäen, että paprikat ovat laadultaan tasalaatuisia ja kunkin värin ja/tai kauppamuodon osalta alkuperältään yhdenmukaisia." 2) Muutetaan VI osasto (Merkitsemistä koskevat määräykset) seuraavasti: a) korvataan B ja C kohta seuraavasti: "B. Tuote Jos sisältö ei ole näkyvissä: - 'paprikoita', - väri, - kauppamuoto ('pitkiä', 'kulmikkaita tylppiä', 'kulmikkaita kartiomaisia', 'matalia') tai lajikkeen nimi. Eri väriä ja/tai kauppamuotoa olevien paprikoiden sekoituksen sisältävien kuluttajapakkausten osalta: - 'paprikoiden sekoitus' tai vastaava maininta, - jos sisältöä ei näe ulkopuolelta, paprikoiden väri ja/tai kauppamuoto sekä kutakin väriä ja/tai kauppamuotoa olevien paprikoiden lukumäärä. C. Tuotteen alkuperä Alkuperämaa ja tarvittaessa tuotantoalue tai kansallinen, alueellinen tai paikallinen nimitys. Jos on kyse eri alkuperää olevien eri väriä ja/tai kauppamuotoa olevien paprikoiden sekoituksen sisältävästä kuluttajapakkauksesta, väriä ja/tai kauppamuotoa koskevan merkinnän välittömässä läheisyydessä on mainittava alkuperämaat." b) Korvataan D kohdan (Kaupalliset tiedot) kolmas luetelmakohta seuraavasti: "- tarvittaessa 'minipaprikoita', 'pikkupaprikoita' tai muu minituotteelle soveltuva nimitys. Jos samassa pakkauksessa on useita minituotetyyppejä, pakkauksessa on ilmoitettava kaikki mukana olevat tuotteet ja niiden alkuperä."